text: Mand ville sætte ild til etageejendom i Esbjerg
  26 juli 2017 kl. 20.51
  En 28-årig mand er onsdag aften blevet anholdt for at ville sætte ild til kælderen i en etageejendom.
  Syd- og Sønderjyllands Politi rykkede onsdag aften ud til Skanderborgvej i Esbjerg, hvor en mand blev anholdt for at ville sætte ild til en bygning. Han var i gang med at tænde ild ved bygningens kælder.
  - Han er blevet anholdt for forsætlig brandstiftelse. Det er nogle omstændigheder der gør, at vi bliver opmærksomme på det, siger Erik Lindholdt, vagtchef ved Syd- og Sønderjyllands Politi, til TV SYD, uden at kunne komme nærmere ind på, hvordan politiet er kommet på sporet af manden.
  Manden bliver sat i arresten, mens de tekniske undersøgelser stadig er i gang.
  I morgen vil politiet tage stilling til, hvad der skal ske i sagen.
  